AVIZ
La Regulamentul cu privire la selectarea si achizitia manualelor scolare
13 octombrie 2026 / Consultărui publice repetate
În redacția actuală, proiectul Regulamentului conține unele prevederi repetitive, necorelate, care ar putea fi interpretate, precum și norme care necesită o uniformizare cu legislația națională în domeniul activității editoriale, dreptului de autor și drepturilor conexe, dar și cu legislația europeană. Aceste neclarități pot afecta previzibilitatea și securitatea juridică a procedurii și pot genera contestații sau litigii pe care nimeni dintre noi nu le dorește. Experiența anului 2019, când decizia ANSC a permis interpretări a Regulamentului și blocarea pentru doi-trei ani a editării manualelor, a demonstrat că asemenea inexactități pot conduce la blocaje semnificative în procesul de editare și achiziție a manualelor școlare.
Venim cu rugămintea să fie eliminate prevederile repetitive sau contradictorii, să fie delimitate mai clar competențele, să fie excluse formulările interpretabile și punctele care crează mai multe oportunități pentru trafic de influență și lipsă de transparență decizională, să fie corelate punctele din Regulament cu legislația în vigoare, în vederea reducerii riscului de contestații și asigurării continuității procesului de achiziție a manualelor școlare.
 
I. Punctul 4. Procedura de achiziție publică a manualelor 
cuprinde următoarele etape – propunem reformularea acestui punct.
Argumentare:
În varianta actuală etapele sunt contradictorii și oferă posibilitate de a le contesta ușor la ANSC.
Mecanismul pilotării nu este clar, nu există criterii explicite în ce cazuri CNAM aplică pct. e1 și e2. Cât durează pilotarea? Se face un contract de achiziție publică, se așteaptă rezultatele pilotării? Ce fac autorii și editurile în perioada cât manualul este pilotat? În Regulament nu este stipulat că pilotarea, consultarea și expertizarea ulterioară nu pot duce la reevaluarea rezultatului concursului, ci exclusiv la îmbunătățiri care nu modifică substanțial conceptul editorial câștigător. Astăzi avem mai multe întrebări decât răspunsuri, din acest motiv propunem excluderea pilotării la această etapă.
De asemenea, propunem excluderea enumerării excesive a oportunităților de contestație în pct. 4, pentru că acestea în formularea lor actuală sunt interpretabile și vor permite unor concurenți să conteste la ANSC. Acest subiect este suficient expus în Secțiunea 5, poate rămâne în redacția actuală.
Propunem reformularea Punctului 4 după cum urmează:
a) elaborarea și aprobarea documentației de atribuire și publicarea anunțului privind inițierea procedurii de achiziție publică;
b) depunerea ofertelor de către operatorii economici, în condițiile și termenul prevăzut în documentația de atribuire, dar nu mai târziu de 60 de zile de la data publicării anunțului;
c) deschiderea ofertelor, verificarea criteriilor de calificare și a conformității acestora și comunicarea rezultatului verificării operatorilor economici, în termen de 5 zile lucrătoare;
d) prezentarea proiectelor de manual de către ofertanții ale căror oferte au fost declarate conforme, în forma și termenul stabilite în documentația de atribuire, termen care nu poate depăși 210 zile de la data comunicării conformității ofertei;
e) evaluarea componentei „Calitatea ofertei”, conform criteriilor prevăzute de prezentul Regulament, și comunicarea rezultatelor evaluării ofertanților;
f) examinarea eventualelor contestații privind evaluarea componentei „Calitatea ofertei”;
g) evaluarea componentei financiare și stabilirea punctajului total al ofertelor, conform criteriului „cel mai bun raport calitate–preț”, precum și comunicarea rezultatelor ofertanților;
h) adoptarea deciziei finale de atribuire și încheierea contractului de achiziție publică.
i) verificarea de către evaluatori a modului de remediere a neconformităților și observațiilor obligatorii; consultări publice fără reevaluarea proiectului și fără modificarea criteriilor ori a punctajului stabilit în cadrul procedurii de atribuire;
j) acordarea avizului „Bun de tipar”.
II. Punctul 6 lit. c) – solicităm excluderea acestui punct:
c) conținut cu drepturi de traducere, adaptare, reproducere, distribuire, închiriere, împrumut, comunicare publică, punere la dispoziția publicului, realizare de opere/manuale școlare derivate și printare.
Argumentare:
Achiziționarea manualului în formă tipărită și/sau digitală nu implică cesiunea drepturilor patrimoniale asupra conținutului manualului. Legea nr. 230/2022 privind drepturile de autor și conexe permite utilizarea operei fără transferul drepturilor patrimoniale. 
Art. 11 din Legea nr. 230/2022 tratează realizarea operelor derivate ca un drept patrimonial distinct, în această categorie intrând traducerile, adaptările, transformările și modificările operei.
Prin urmare, „transmiterea conținuturilor” enumerate în pct. 6 (c), care oferă dreptul de a utiliza proprietatea intelectuală a autorilor, editorilor, terților pentru imagini etc. nu presupune dreptul de a realiza un alt manual/material didactic pe baza manualului achiziționat și nu poate fi confundată cu o simplă furnizare, tipărire sau utilizare a manualului inițial.
Realizarea unui manual derivat constituie o nouă modalitate de exploatare economică a creației editoriale și poate permite valorificarea ulterioară a conținutului, structurii și investiției intelectuale realizate de autori și editură.
În lipsa unei justificări obiective legate de scopul concret al achiziției, includerea automată a acestui drept în pachetul solicitat de către MEC apare ca excesivă. Dacă autoritatea contractantă are nevoie, într-un caz concret, de dreptul de adaptare sau de realizare a unor opere derivate, acesta trebuie solicitat expres, delimitat și remunerat corespunzător.
Prin urmare, pentru realizarea scopului public al achiziției – asigurarea elevilor și cadrelor didactice cu manuale – nu este necesară, în mod automat, cesiunea unui pachet integral de drepturi patrimoniale.
Iata câteva din încălcările generate de punctul 6 (c):
1. Contradicție cu principiul transmiterii contractuale și determinate a drepturilor.
În conformitate cu Legea nr. 230/2022 și regulamentele la caz create de AGEPI, editurile cumpără prin contracte de cesiune sau vânzare-cumpărare drepturile de autor pentru conținuturi, prin contracte de servicii editoriale – dreptul de autor pentru traduceri, prin contracte de licență sau achiziție pe durata utilizării drepturile pentru poze sau imagini, iar drepturile de autor pentru partea editorială ne aparțin, fiind catalogate ca servicii editoriale, pe care noi le plătim deplin, achitând onorarii persoanelor fizice, juridice, inclusiv plătind și impozitele la stat. Pentru elaborarea unui manual putem avea până la 10 contracte, în funcție de complexitatea acestuia. În fiecare caz aceste contracte au condiții diferite – cesiune, vânzare, servicii, dar pe toate le unește faptul că noi nu putem cesiona sau revinde ceea ce am cumpărat pentru utilizare în manuale. 
2. Substituirea activității editurilor și distribuțiilor.
Achiziția „conținuturilor, distribuire, închiriere etc.” în modul stipulat în pct. 6 (c), presupune ca MEC să-și asume toate costurile la toate etapele, inclusiv pentru drepturile cesionate. Prin pachetul de acțiuni enumerate Ministerul Educației practic ne solicită cedarea tuturor drepturilor noastre, ceea ce este imposibil din punct de vedere juridic și legal. Participarea la achiziția publică sau vânzarea manualului nu presupune, prin ea însăși, cedarea tuturor drepturilor asupra lucrării. Un punct din Regulamentul cu privire la selectarea și achiziția manualelor școlare nu poate înlocui mecanismul contractual de transmitere a drepturilor patrimoniale prevăzut de Legea nr. 230/2022 și nu poate institui implicit o cesiune generală a drepturilor prin simpla participare la procedura de achiziție.
3. Confundarea noțiunii „Conținut” cu drepturile patrimoniale.
Aceasta este o eroare conceptuală importantă. Manualul ca obiect material/digital și drepturile asupra operei sunt lucruri diferite. Cumpărarea unui exemplar sau a unui tiraj nu înseamnă automat dobândirea drepturilor de reproducere, adaptare, traducere sau realizare a operelor derivate. 

4. Dreptul de „realizare de opere/manuale școlare derivate” este cel mai vulnerabil.
AGEPI precizează că operele derivate includ traduceri, adaptări și alte transformări ale unor opere preexistente. Prin urmare, dreptul de a crea „manuale școlare derivate” nu este un simplu drept tehnic de utilizare a manualului. Este un drept de transformare și exploatare creativă ulterioară. Teoretic, MEC ar putea dobândi capacitatea juridică de a folosi conținutul manualului câștigător pentru a crea alt manual. Aceasta înseamnă substituirea și preluarea de către MEC a obligațiunilor unei edituri, ceea ce va genera pentru Republica Moldova costuri enorme, care vor fi achitate din bugetul de stat și nu va garanta deloc o calitate mai mare a manualelor școlare. Așa experiment s-a făcut în România și s-a finalizat cu un eșec total, în urma căruia s-a revenit la serviciile editurilor competente în domeniu.
5. Editura nu poate transmite mai mult decât deține.
Editura deține drepturi cesionate de la autori/alți deținători de drepturi și în anumite limite. Dar manualul de obicei conține și fotografii, ilustrații, fragmente din imagini/desene, scheme, tabele, hărți, materiale de arhivă și/sau alte elemente licențiate separat.
AGEPI recunoaște dreptul titularului persoană juridică numai asupra drepturilor deținute legal. În consecință, o obligație regulamentară de a transmite automat întregul pachet de la lit. c) va pune editura în situația de a fi obligată să transmită drepturi pe care juridic nu le poate retransmite.
În contextul în care ne aliniem la Legislația Uniunii Europene și la standardele europene în toate domeniile, acest punct încalcă mai multe drepturi – atât ale editurilor, cât și ale autorilor și altor deținători de drepturi patrimoniale pentru conținuturile din manualele școlare. Astfel, în momentul în care această solicitare afectează mai multe drepturi, aceasta este considerată disproporționată, fiind o interferență a statului în activitatea economică a editurilor, ceea ce contravine cu art. 17 alin. (2) din Carta drepturilor fundamentale a Uniunii Europene, care se referă la protecția proprietății intelectuale, a art. 16 privind libertatea de a desfășura o activitate comercială și a principiului proporționalității prevăzut la art. 52 alin. (1).

III. Capitolul III, Secțiunea 1, pct. 23 lit. c) – solicităm completarea acestui punct.
23. Condițiile de înscriere a candidaților în calitate de evaluatori sunt următoarele:
„c) are experiență în domeniu de cel puțin 5 ani de activitate în calitate de cadru didactic/științifico-didactic în instituțiile de învățământ primar, gimnazial, liceal, profesional tehnic sau superior. Evaluatorul trebuie să dețină experiență practică de predare la nivelul respectiv de școlaritate și să cunoască particularitățile de vârstă ale elevilor, specificul metodologic al disciplinei și metodele moderne de predare-învățare-evaluare aplicabile nivelului respectiv.
Argumentare:
Formularea actuală permite ca experiența necesară evaluatorului să fie acumulată la orice nivel al sistemului de învățământ, fără a impune o legătură directă între experiența practică a evaluatorului și nivelul pentru care este destinat manualul evaluat. Evaluarea calității unui manual școlar presupune nu doar cunoașterea disciplinei din punct de vedere științific, ci și înțelegerea practică a particularităților de vârstă ale elevilor, a nivelului lor de dezvoltare cognitivă, a ritmului de învățare, a dificultăților specifice vârstei și a metodelor didactice moderne și corespunzătoare nivelului respectiv. De exemplu, evaluarea unui manual pentru învățământul gimnazial trebuie realizată de persoane care au experiență de predare la nivel gimnazial și cunosc în mod practic particularitățile elevilor de această vârstă. Experiența exclusivă în învățământul superior, chiar dacă este relevantă sub aspect științific, nu poate substitui integral experiența pedagogică necesară pentru aprecierea accesibilității, metodologiei și corespunderii manualului la nivelul de dezvoltare al elevilor. Corelarea experienței evaluatorului cu nivelul pentru care este elaborat manualul evaluat ar contribui la creșterea obiectivității și relevanței evaluării și ar reduce riscul unor aprecieri bazate predominant pe criterii academice, fără raportare suficientă la realitatea procesului didactic.

IV. Capitolul IV, Secțiunea 4, Evaluarea și selectarea ofertelor de manual, 
pct. 72 și pct. 73 – solicităm excluderea acestor puncte.
Argument:
Prevederile pct. 72–73 instituie un mecanism eliminatoriu excesiv de rigid, prin cumularea pragului general de 80% cu praguri minime distincte pentru anumite criterii.
În forma propusă, un proiect de manual care obține un punctaj general foarte ridicat poate fi declarat neconform și exclus din procedură pentru neatingerea cu un punct sau chiar cu o fracțiune de punct a unuia dintre pragurile speciale, indiferent de calitatea sa generală și de caracterul eventual minor sau remediabil al deficienței constatate.
De exemplu, un manual cu un scor general de 80 puncte la calitate, dar cu punctajul minim primit la criteriile enumerate în pct. 72 și 73 va trece, iar un manual de 90 puncte la calitate, dar un punct mai puțin de limită la unul din criteriile respective va fi descalificat. Există riscuri mari ca Ministerul Educației și Cercetării să cumpere cel mai slab manual, care a acumulat un punctaj minim la cele patru criterii. Mai ales în contextul în care o parte dintre descriptorii de evaluare presupun o apreciere profesională și metodologică, mecanismul creează oportunități de trafic de influență.
Mai există și alt risc. Exemplu: La Criteriul III patru evaluatori acordă un punctaj minim de 15 puncte, iar al cincilea – 3 puncte. O asemenea construcție atribuie unui punctaj individual o influență disproporționată asupra rezultatului final și poate afecta principiile obiectivității, proporționalității, transparenței și tratamentului egal. Totodată, aceasta creează vulnerabilități față de eventuale conflicte de interese, influențe necorespunzătoare sau aprecieri arbitrare, în special în lipsa unui mecanism obligatoriu de verificare a abaterilor semnificative de punctaj la nivelul fiecărui criteriu.
Eliminarea unui manual trebuie să intervină numai pentru neconformități substanțiale, obiectiv constatate și suficient motivate, însă nu exclusiv ca rezultat matematic al unei medii influențate decisiv de un punctaj individual disproporționat, deseori influențat de o percepție subiectivă a evaluatorului.
Propunem excluderea pct. 72 și 73, ca fiind vulnerabile, fie eliminarea tututor riscurilor posibile de a cumpăra cel mai slab manual, cu punctaj minimum acumulat la cele patru criterii.

Fișa-tip de evaluare a ofertelor de manual
Criteriile și descriptorii sunt, în linii generale, relevanți pentru aprecierea calității manualelor școlare, însă o parte dintre aceștia sunt formulați prin noțiuni apreciative, fără indicatori obiectivi și verificabili care să permită o evaluare echidistantă. Avem mai mulți descriptori care utilizează noțiuni precum „echilibrat”, „relevant”, „adecvat”, „stimulează”, „motivează”, „facilitează” sau alte formulări apreciative care țin mai mult de percepția individuală a evaluatorului și nu pot fi cuantificați cu precizie.
Această problemă este cu atât mai important, cu cât punctajele acordate în baza fișei pot produce efecte eliminatorii potrivit pct. 72–73 din Regulament.
Mai există și problema dublei depunctări, pentru că mulți descriptori se suprapun. De exemplu, aceeași deficiență poate fi depunctată la:
III.5 și IV.5 – evaluarea didactică;
IV.3 și VI.2 – gândire critică, investigație, rezolvare de probleme;
IV.6 și VI.1 – contexte autentice și aplicarea în viața reală;
VII.2 și VIII.2 – organizarea vizuală și navigarea;
VII.4 și VIII.1 – lizibilitate, accesibilitate și încărcare vizuală;
VIII.4 și IX.1 – anumite aspecte de redactare/ortografie.
Vă rugăm să ajustați fișa-tip de evaluare. Știm că urmează caietele de sarcini per disciplină. Modelul pe care l-am văzut la Informatică este un început, dar nu l-am văzut ca un produs final. Mai este o problemă – un caiet de sarcini este un document important, bazat pe curriculum, dar practic este o concepție a subiectelor dintr-un manual. Ne dorim ca aceste caiete de sarcini să fie scrise de oameni care au avut ocazia să elaboreze un manual și care înțeleg limitele unui manual, mai ales atunci când are și limite de pagini.

Cu respect,
Olga Stanciu,
director
